DOI: 10.14457/tu.the.2024.1295
title: คุณภาพชีวิตการทำงานของคนพิการที่ได้รับการจ้างงานในจังหวัดเพชรบุรี ภายใต้พระราชบัญญัติส่งเสริมและพัฒนาคุณภาพชีวิต คนพิการแห่งชาติ พ.ศ. 2550 และที่แก้ไขเพิ่มเติม ฉบับที่ 2 พ.ศ. 2556

description: การศึกษาในครั้งนี้ มีวัตถุประสงค์ คือ 1) เพื่อศึกษาระดับคุณภาพชีวิตการทำงานของ คนพิการที่ได้รับการจ้างงานในจังหวัดเพชรบุรี 2) เพื่อศึกษาปัจจัยที่ส่งผลต่อระดับคุณภาพชีวิต การทำงานของคนพิการที่ได้รับการจ้างงานในจังหวัดเพชรบุรี โดยการวิจัยในครั้งนี้เป็นเป็นการวิจัยแบบผสมผสาน กลุ่มตัวอย่างที่ใช้ในการศึกษา ได้แก่ คนพิการที่ได้รับการจ้างงานในสถานประกอบการในจังหวัดเพชรบุรี จำนวน 93 คน ผู้ให้ข้อมูลประกอบด้วย นายจ้างซึ่งจ้างงานคนพิการใน สถานประกอบการต่อเนื่องมาไม่น้อยกว่า 5 ปี หรือผู้แทนจากสถานประกอบการซึ่งมีประสบการณ์ทำงานไม่น้อยกว่า 5 ปี จำนวน 10 คน เครื่องมือที่ใช้ในการเก็บรวบรวมข้อมูล ประกอบด้วย 1) แบบสอบถาม 2) การสัมภาษณ์สนทนากลุ่ม ผลการศึกษาพบว่า 1) คุณภาพชีวิตการทำงานของ คนพิการที่ได้รับการจ้างงานในจังหวัดเพชรบุรี โดยรวมมีคุณภาพชีวิตการทำงานอยู่ในระดับปานกลาง เมื่อพิจารณารายด้านพบว่ามีคุณภาพชีวิตการทำงานอยู่ในระดับปานกลางทุกด้าน เรียงตามลำดับดังนี้ ด้านโอกาสในการพัฒนาความสามารถโดยหน่วยงาน ด้านค่าตอบแทนที่เพียงพอและยุติธรรม ด้านลักษณะงานที่เป็นประโยชน์ต่อสังคม ด้านประชาธิปไตยในที่ทำงาน ด้านความมั่นคงและก้าวหน้าในงาน ด้านความสมดุลระหว่างชีวิตงานกับชีวิตด้านอื่น ๆ ด้านการบูรณาการทางด้านสังคมหรือการทำงานร่วมกัน และด้านสภาพแวดล้อมในที่ทำงานปลอดภัย และส่งเสริมสุขภาพ 2) ปัจจัยที่มีความสำคัญต่อคุณภาพชีวิตของคนพิการ มีความสัมพันธ์กับคุณภาพชีวิตการทำงานของคนพิการที่ได้รับการจ้างงานในจังหวัดเพชรบุรี โดยรวมมีความสัมพันธ์เชิงบวก ในระดับปานกลาง (r=693**) 3) คุณภาพชีวิตการทำงานของคนพิการในจังหวัดเพชรบุรีภายใต้ พ.ร.บ. ส่งเสริมและพัฒนาคุณภาพชีวิตคนพิการ พ.ศ. 2550 และฉบับแก้ไขเพิ่มเติม ครอบคลุม 8 ด้านหลัก ได้แก่ ค่าตอบแทนที่ยุติธรรม สภาพแวดล้อมที่ปลอดภัย โอกาสในการพัฒนาทักษะ ความมั่นคงและก้าวหน้าในงาน การมีส่วนร่วมทางสังคม ประชาธิปไตยในที่ทำงาน ความสมดุลชีวิตงาน- ชีวิตส่วนตัว และลักษณะงานที่เป็นประโยชน์ต่อสังคม โดยแต่ละด้านเน้นความเสมอภาค การไม่เลือกปฏิบัติ การสนับสนุนโดยรัฐและเอกชน และการออกแบบงานที่ตอบโจทย์ศักยภาพของคนพิการเพื่อสร้างคุณภาพชีวิตที่ยั่งยืน ข้อเสนอแนะจากการศึกษา 2 ประเด็น ดังนี้ 1) ข้อเสนอแนะเชิงนโยบาย (1) ควรมีนโยบายในการกำหนดแนวทางมาตรการ รวมถึงกิจกรรม และโครงการในการพัฒนาคุณภาพชีวิตการทำงานของคนพิการในจังหวัด (2) ควรมีนโยบายในการควบคุมดูแลการจ้างงานคนพิการให้คนพิการได้รับสิทธิ และได้รับการคุ้มครองตามกฎหมาย 2) ข้อเสนอแนะเชิงปฏิบัติการ (1) ควรจัดอัตราเงินเดือนให้มีความยุติธรรมเหมาะสมกับภาระงาน มีความเท่าเทียมกับบุคคลอื่นที่อยู่ในสายงานเดียวกัน และให้ค่าตอบแทนในการทำงานล่วงเวลาอย่างเหมาะสม (2) ควรจัดสถานที่ทำงานให้ปราศจากเสียงรบกวนที่เป็นผลกระทบต่อการปฏิบัติงาน ปราศจากกลิ่นไม่พึงประสงค์ที่รบกวน การทำงาน ควรจัดให้มีมีสิ่งอำนวยความสะดวกทั่วไปในการทำงานและสิ่งอำนวยความสะดวกสำหรับ คนพิการมีปลอดภัยไม่เกิดผลเสียต่อสุขภาพ และควรมีมาตรการการป้องกันอุบัติเหตุในสถานที่ทำงาน (3) ควรเปิดโอกาสให้คนพิการได้เข้าร่วมฝึกอบรมเพื่อพัฒนาความรู้ ความสามารถในการปฏิบัติงาน เปิดโอกาสให้มีส่วนร่วมในการวางแผนงาน งานที่ทำอยู่เปิดโอกาสให้ได้ใช้ทักษะในการปฏิบัติงาน และเปิดโอกาสให้มีส่วนร่วมในการตัดสินใจการปฏิบัติงาน (4) ควรมีการสนับสนุนให้คนพิการได้ศึกษาต่อในระดับสูงขึ้น มีโอกาสที่ฝึกอบรมให้เชี่ยวชาญในงานมากขึ้น และเปิดโอกาสให้ใช้ความรู้ใหม่ที่เรียนรู้มาประยุกต์เข้ากับงานได้อย่างเต็มที่ (5) ควรมีการสนับสนุนให้คนพิการและเพื่อนร่วมงานมีการให้ความเคารพกันและกันในความเสมอภาค มีการช่วยเหลือซึ่งกันและกันระหว่างเพื่อนร่วมงานในขณะปฏิบัติงาน และมีการเปิดโอกาสให้พนักงานสร้างความสัมพันธ์อันดีระหว่างกันได้ในที่ทำงาน (6) ควรมีการสนับสนุนให้มีการกำหนดกฎระเบียบที่จะคุ้มครองพนักงานในหน่วยงานมิให้ถูกนายจ้างเอารัดเอาเปรียบได้ รวมถึงการเคารพในสิทธิส่วนตัวในที่ทำงาน และสามารถแสดงความเห็นที่แตกต่างจากหัวหน้างานได้ (7) ควรมีการจัดระยะเวลาในการทำงานมีความเหมาะสม ให้มีเวลาให้ อยู่กับครอบครัวอย่างเหมาะสม มีเวลาในการพักผ่อนอย่างเหมาะสม และมีเวลาทำกิจกรรมอื่นได้อย่างเหมาะสม (8) ควรมีการสนับสนุนส่งเสริมให้คนพิการปฏิบัติงานโดยไม่เอารัดเอาเปรียบทุกฝ่าย จัดให้มีลักษณะงานมีกิจกรรมที่มีประโยชน์ต่อสังคม (9) ควรส่งเสริมและสนับสนุนการจัดอบรมฝึกอาชีพที่หลากหลายและเหมาะสมกับประเภทความพิการ เพื่อให้คนพิการสามารถประกอบอาชีพได้จริงตามความสามารถและความถนัดของตนเอง (10) ควรจัดให้มีสิ่งอำนวยความสะดวกทางการศึกษา เช่น สื่อการเรียนรู้เฉพาะทาง เทคโนโลยีช่วยเหลือ และครูผู้ช่วยในห้องเรียน เพื่อให้คนพิการสามารถเข้าถึงและเรียนร่วมในระบบการศึกษาได้อย่างเท่าเทียม